Sydänkohtaus

Lunta sataa. Heikki Pärnänen istuu aamuyöllä parvekkeellaan ja yrittää saada henkeä. Nukkumisesta ei tule mitään. Sängyssä tuntui, että tukehtuu, mutta kylmä ilma vähän helpottaa oloa.

Oudot tuntemukset alkoivat Baltic Queen -laivalla kaksi viikkoa sitten. Pärnänen oli humpannut ja valssannut rouvansa kanssa tuntikausia Suomenlahden aalloilla. Muutama rohkaisevakin oli otettu.

Matkan jälkeen jalat alkoivat turvota ja olo oli vetämätön. Lyhyellä kauppamatkallakin hengästytti ja ylävatsaa poltteli. Pärnänen ajatteli, että ruoansulatus temppuili. Kun on tottunut prenkkoihin, lääkäriin ei kovin herkästi tule lähdetyksi.

Perjantaiaamun valjetessa kipu alkaa tuntua syvemmällä rinnassa, eikä se enää hellitä. Olo on kertakaikkisen huono.

Pirkko-vaimo päättää, että nyt on lähdettävä lääkäriin.

Itse asiassa olisi jo kiire. Pärnäsen rinnassa on täydessä käynnissä vakava sydäninfarkti. Sydänlihas tekee kuolemaa.

Mutta sitä ei näe päällepäin, eikä Pärnäsille tule mieleen soittaa hätänumeroon. Koivukylän terveysasema on lähellä, vajaan kilometrin päässä.

”Sanoin Heikille, että käyt ensin suihkussa ja vaihdat vaatteet. Ajattelin, että se voi joutua jäämään sinne”, Pirkko kertoo myöhemmin.

Heikki istuu auton rattiin, ja Pärnäset lähtevät ajamaan kohti terveysasemaa. Vaimo ei ole ajanut autoa vuosiin eikä aja nytkään.

Sydämen pinnalla kulkee kaksi sepelvaltimoa, vasen ja oikea, ja ne kuljettavat happea sydänlihakselle. Ilman happea yksikään lihas ei toimi. Jalka ei nouse, pallea ei hengitä, eikä sydän pumppaa. Osalla ihmisistä sepelvaltimoiden seinämän sisään kertyy vuosien varrella rasvaa ja kolesterolia. Epäterveelliset elintavat, lihavuus, liikunnan välttely ja korkea verenpaine nopeuttavat tätä.

Vähitellen sepelvaltimon seinä on pullistunut niin paljon, ettei veri virtaa suonessa kunnolla.

Kun lihas ei saa tarpeeksi happipitoista verta, se alkaa hälyttää. Kipua voi tuntua, kun hapentarve kasvaa – lumitöitä tehdessä tai hiihtäessä. Aina sepelvaltimotauti ei aiheuta mitään oireita.

Joskus sepelvaltimon kolesterolipullistuma repeää. Repeämästä purskahtaa suonen sisäpinnalle kolesterolia ja muuta töhnää. Siihen alkaa kerääntyä harmaita ja tahmeita verihiutaleita, ja suonen virtaus heikkenee nopeasti.

Sepelvaltimo voi mennä kokonaan tukkoon kymmenissä sekunneissa. Kipu ei enää mene ohi. Silloin puhutaan infarktista, sydänkohtauksesta.

Vakavaakaan sydänkohtausta ei ole aina helppo tunnistaa. Infarktin saanut ei välttämättä tuuperru, eikä ole edes kovin kipeä. Jotkut tuntevat voimakasta puristavaa rintakipua. Kipu voi myös tuntua leuassa tai vasemmassa kyynärpäässä tai olkapäässä. Sellainen jomotus on helppo laittaa vanhan urheiluvamman piikkiin. Diabeetikoilla ja naisilla kipuja ei joskus ole lainkaan.

On ihan tyypillistä, että oireita seurataan päivä tai kaksikin kotona. Ja että lääkäriin ajetaan itse. Se virhe voi koitua kuolemaksi.